2007-re a Midland-istálló megszűnt, helyét a Spyker F1 vette át. Az újjáalakult csapatnál Markus maradt, mint teszt-, és tartalékversenyző. Christijan Albers a brit versenyt követően elhagyta a csapatot, a sajtó és a csapat pedig több versenyzőt is megnevezett a helyére, mit lehetséges indulót a soron következő európai nagydíjra. Markus mellett Christian Klien és Narain Karthikeyan is szóba került. Végül Markus mellett döntöttek, aki így hazai közönség előtt, a Nürburgringen debütálhatott a világbajnokságon. Az időmérőedzésen az utolsó helyre kvalifikálta magát, így a huszonkettedik helyről kezdhette a futamot. Percekkel a rajt után erős esőzés érte el a versenypályát. A mezőnyből egyedül Marcus rajtolt esőgumikkal, így nagy előnyhöz jutott a többi versenyzővel szemben, akik sorra álltak ki kerékcserére, vagy csúsztak meg a nedves úton. A káoszban hamar az élre állt, és a piros zászlós megszakításig vezette a futamot. Az új rajtot az első helyről várhatta. Rövid ideig a biztonsági autó mögött haladt a mezőny. Kiállása után Felipe Massa és Fernando Alonso egyből megelőzte Marcust, aki hamar hátracsúszott. A tizenötödik körben műszaki hiba miatt kiesett. A következő nagydíjtól már nem ő, hanem Jamamoto Szakon vezette a csapat autóját.